מפקד פיקוד המרכז, האלוף ניצן אלון, הורה על קיום תחקיר מיידי לנסיבות האירוע, בו נראה סמח"ט הבקעה, סא"ל שלום אייזנר, מכה אתמול מפגיני שמאל קיצוני באזור בקעת הירדן.

בסיום התחקיר הראשוני שקיים הערב (א') מח"ט הבקעה, החליט מפקד הפיקוד אלוף ניצן אלון לאמץ את המלצת מפקד עוצבת הפלדה תא״ל אגאי יחזקאל ולהשעות את הקצין לאלתר עד לסיום מלא ומקיף של התחקיר. במקביל, הורה הפצ"ר, תא"ל דני עפרוני, על פתיחת חקירת מצ"ח.



הרמטכ"ל, רא"ל בני גנץ, אמר הערב (א') כי הוא רואה את האירוע בחומרה רבה. "האירוע אינו משקף את ערכי צה״ל והוא יתוחקר באופן יסודי ויטופל בערוץ הפיקודי בחומרה הנדרשת."

האירוע התרחש אתמול במהלך מסע אופניים של פלסטינים ואנרכיסטים בבקעת הירדן. בסרטון שהפיץ צלם פלסטיני באינטרנט נראֶה סגן מפקד חטיבת הבקעה, סגן-אלוף שלום אייזנר, מכה את אחד הפעילים בפניו ברובה אם-16. הסרטון ככל הנראה עבר עריכה והושמטה ממנו האלימות בה נקטו פעילי השמאל הקיצוני נגד כוחות צה"ל.